Document ID: 32004D0619

SKLEP SVETA
z dne 11. avgusta 2004
o spremembi uvoznega režima Skupnosti za riž
(2004/619/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1)
Svet je 26. junija 2003 pooblastil Komisijo, da začne pogajanja v skladu s členom XXVIII GATT 1994 z namenom spremeniti določene koncesije za riž. Skladno s tem je Skupnost 2. julija 2003 uradno obvestila STO o svoji nameri, da spremeni določene koncesije na seznamu CXL ES.
(2)
Komisija je vodila pogajanja ob posvetovanju z odborom, ustanovljenim s členom 133 Pogodbe in v skladu s pogajalskimi direktivami, ki jih je izdal Svet.
(3)
Komisija se je pogajala z Združenimi državami Amerike, ki jih osnovno zanima dobava izdelkov pod oznako HS 1006 20 (oluščen riž) in se v velikem obsegu zanima za dobavo izdelkov pod oznako HS 1006 30 (brušeni riž), Tajsko, ki jo osnovno zanima dobava izdelkov pod oznako HS 1006 30 (brušeni riž) in se v velikem obsegu zanima za dobavo izdelkov pod oznako HS 1006 20 (oluščen riž), ter Indijo in Pakistanom, ki se v velikem obsegu zanimata za dobavo izdelkov pod oznako HS 1006 20 (oluščen riž).
(4)
Komisija je s pogajanji sklenila sporazum z Indijo in Pakistanom v obliki izmenjave pisem, ni pa mogla s pogajanji doseči sprejemljivega sporazuma z Združenimi državami Amerike in Tajsko.
(5)
Da bi omogočili spremembe določenih koncesij za oluščen in brušen riž na seznamu CXL ES, je treba oblikovati novo carinsko stopnjo za oluščen in brušen riž.
(6)
Ker je za določitev nove carinske stopnje za oluščen in brušen riž treba spremeniti Uredbo Sveta (ES) št. 1785/2003 z dne 29. septembra 2003 o skupni ureditvi trga za riž (1), bi morala biti Komisija pooblaščena za sprejem začasnih odstopanj od te uredbe.
(7)
Ukrepe, ki so potrebni za izvajanje tega sklepa, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (2) -
SKLENIL:
Člen 1
Carinska stopnja za oluščen riž (oznaka KN 1006 20) je 65 EUR/tono.
Carinska stopnja za brušeni riž (oznaka KN 1006 30) je 175 EUR/tono.
Člen 2
V obsegu, ki je potreben za polno uporabo tega sporazuma do 1. septembra 2004, lahko Komisija odstopa od Uredbe (ES) št. 1785/2003 v skladu s postopkom iz člena 3(2) tega sklepa, dokler se ta uredba ne spremeni, vendar najpozneje do 30. junija 2005.
Člen 3
1. Komisiji pomaga Upravljalni odbor za žita, ustanovljen s členom 25 Uredbe Sveta (ES) št. 1784/2003 z dne 29. septembra 2003 o skupni ureditvi trga za žita (3).
2. Pri sklicevanju na ta odstavek se uporabljata člena 4 in 7 Sklepa 1999/468/ES.
Obdobje iz člena 4(3) Sklepa 1999/468/ES znaša en mesec.
3. Odbor sprejme svoj poslovnik.
V Bruslju, 11. avgusta 2004

Labels: 3
18
17
15